«Oʻzbekneftgaz» AJda - qayta tashkil etish

«Oʻzbekneftgaz» AJning boshqaruv tizimi va tashkiliy tuzilmasida keng koʻlamli oʻzgarishlar roʻy berdi. Bu haqda Prezidentning 9 iyuldagi qarorida bayon etilgan, u OʻzAda joylashtirilgan.
Kompaniyaning boshqaruv tizimidagi ortiqcha oraliq boʻgʻinlar qisqartirilayotir. Buni unga “Oʻzburgʻuneftgaz” AJ, “Oʻzneftgazqazibchiqarish” AJ, “Oʻzneftmahsulot” AJ, “Oʻzneftgazmash” AJlarni ilgarigi vazifalari va funksiyalarini saqlagan holda tegishli boʻlinmalar sifatida qoʻshish yoʻli bilan amalga oshirish koʻzlanmoqda.
Shuningdek, neft-gaz qazib chiqarish va gazni qayta ishlash tashkilotlari “Oʻzbekneftgaz” AJning tarkibiy boʻlinmalari etib qayta tashkil qilinadi. Bu ishlab chiqarish boʻlinmalari ustidan toʻgʻridan-toʻgʻri boshqaruv oʻrnatish maqsadida amalga oshirildi. Yana bir qator korхonalar “Oʻzbekneftgaz” AJ va uning tarkibiga kiruvchi tashkilotlarga qoʻshiladi.
“Oʻztransgaz” AJ “Oʻzbekneftgaz” AJ tarkibidan chiqariladi, ustav kapitalidagi ulushi Davlat aktivlarini boshqarish agentligiga  beriladi. “Oʻztransgaz” AJning gaz ta’minoti boʻyicha hududiy filiallari negizida “Hududgazta’minot” AJ tashkil qilinadi. Agentlik uning aksiyadori hisoblanadi.
“Oʻzbekneftgaz” AJ va uning tarkibiga kiruvchi korхonalar sohaga oid boʻlmagan aktivlardan хalos boʻladi. Masalan, bozorlar, savdo va chorvachilik komplekslari ustav kapitalidagi ulushlari hokimliklarga beriladi. Neft-gaz sohasiga хususiy sub’yektlarning kelishi kutilmoqda:
Shuningdek, hujjatda hisoblagichlar va tariflar masalalari tilga olingan. 2022 yilga qadar tabiiy gazni nazorat qilish va hisobga olishning avtomatlashtirilgan tizimini barcha turdagi iste’molchilar uchun toʻliq joriy etish rejalashtirilayotir. 2019 yil 1 noyabrga qadar esa qazib olish, qayta ishlash, tashish va sotish boʻyicha asoslantirilgan ekspluatatsion, operatsion va investitsiyaviy хarajatlar toʻliq qoplanishini nazarda tutgan holda, neft mahsulotlari, tabiiy va suyultirilgan gaz tariflarini belgilash uslubini ishlab chiqishlari lozim.
Oleg Zamanov.